VBS: Geskorste munisipale bestuurders ontvang steeds salarisVBS Mutual Bank Die VF Plus het Woensdag bekend gemaak dat munisipale bestuurders van Limpopo wat onwettig belastinggeld in die VBS-skema gestort het ŉ jaar ná hul skorsing steeds salarisse en voordele ontvang. Michal Groenewald, die party se woordvoerder vir samewerkende regering en tradisionele sake, het sy kommer in ŉ verklaring uitgespreek oor die provinsie se versuim om op te tree teenoor bestuurders wat hulle skuldig gemaak het aan korrupsie en bedrog tydens die VBS-skandaal. Maroela Media het vroeër berig sowat R1,894 miljard is oor ŉ tydperk van drie jaar van die VBS Mutual Bank geplunder deur VBS-hooggeplaastes en instellings. Die geld wat geplunder is sluit in kliënte se spaargeld en miljoene wat deur munisipaliteite gedeponeer is. Sowat 50 mense het ruim van dié byna R2 miljard ontvang sedert Maart 2015. Dit sluit in top-bestuur by die bank se meerderheid aandeelhouers, hul vennote, bankbestuurders en politici in Limpopo. Nuwe bewerings wat vandeesmaand aan die lig gekom het, dui ook daarop dat Floyd Shivambu van die EFF derduisende rande van die gesteelde geld gebruik het om vir sy uitspattige troue te betaal. Volgens Groenewald is daar ook geen aanduiding wanneer en óf die bestuurders verantwoording vir hul misdrewe gaan doen nie. “Dit kom daarop neer dat hulle goue handdrukke ontvang vir hierdie onreëlmatige belegging in VBS.” Groenewald het gesê tydens ŉ besoek van die parlementêre portefeuljekomitee vir samewerkende regering en tradisionele sake (CoGTA) aan dié provinsie het dit duidelik geblyk dat plaaslike regering verval het tot blote krisisbestuur en dat daar van professionele, volhoubare regering nie meer sprake is nie. “Die gevolg van hierdie situasie is die verval van basiese dienste soos riolering asook die vernietiging van infrastruktuur [in die provinsie]. Dit is besig om vinnig te lei tot toekomstige probleme soos omgewingsbesoedeling met gepaardgaande gesondheidsgevare wat haas onmeetbaar gaan wees,” glo Groenewald. Die SA Reserwebank het VBS in Maart 2018 onder kuratorskap geplaas nadat bevind is dat die bank deur ŉ likiditeitskrisis in die gesig gestaar word. “Dit is ŉ absolute skande dat die ANC-regering skynbaar volhou met die beskerming van korrupte kaders ten koste van die mense van Limpopo,” sê Groenewald.